KIRJALLINEN KYSYMYS E-0003/03 esittäjä(t): Olivier Dupuis (NI) komissiolle. Vietnamin lainsäädännön uudistamisstrategia.



Virallinen lehti nro 155 E , 03/07/2003 s. 0206 - 0207



KIRJALLINEN KYSYMYS E-0003/03 esittäjä(t): Olivier Dupuis (NI) komissiolle (16. tammikuuta 2003) Aihe: Vietnamin lainsäädännön uudistamisstrategia Huolimatta Vietnamin sitoutumisesta siirtymiseen kohti oikeusvaltiota kansainvälisesti rahoitetun kymmenvuotisen lainsäädännön uudistamisstrategian myötä Vietnamin hallitus on - ottanut käyttöön kattavan lainsäädännön, jolla rajoitetaan räikeästi ihmisoikeuksia ja kriminalisoidaan mielipiteen-, sanan-, uskonnon-, kokoontumis- ja lehdistönvapauden rauhanomainen harjoittaminen; uuteen lainsäädäntöön sisältyy Internetin lisääntyvä valvonta (kesäkuu 2002), satelliittitelevision kieltäminen kaikilta kansalaisilta lukuun ottamatta kommunistipuolueen korkeimpia virkamiehiä ja ulkomaalaisia (kesäkuu 2002), vapautettujen vankien asuinpaikkaa koskevia kieltoja ja kotiarestia koskevia direktiivejä (asetus 53/ND-OP, elokuu 2001), jotka rikkovat räikeästi Yhdistyneiden Kansakuntien kansalaisoikeuksia ja poliittisia oikeuksia koskevaa kansainvälistä yleissopimusta, jonka piiriin Vietnam on kuulunut syyskuusta 1982 alkaen; - kieltäytynyt kumoamasta mielivaltaista lainsäädäntöä, kuten hallinnollista säilössäpitoa koskevaa asetusta 31/CP, jonka nojalla paikallinen turvallisuuspoliisi voi pidättää kansalaisia ilman oikeuden päätöstä jopa kahden vuoden ajaksi, tarkistamasta vuoden 2000 rikoslakiin sisältyviä laajoja kansallista turvallisuutta koskevia lausekkeita, joiden nojalla tuhansia kansalaisia pidetään paraikaa pidätettyinä, koska he ovat ilmaisseet rauhanomaisesti poliittisia mielipiteitään ja uskonnollisia vakaumuksiaan; - jättänyt panematta täytäntöön Yhdistyneiden Kansakuntien työryhmän suositukset mielivaltaisista pidätyksistä (1995), Yhdistyneiden Kansakuntien erityistarkkailijan suositukset uskonnollisesta suvaitsemattomuudesta (1999) sekä Yhdistyneiden Kansakuntien ihmisoikeuskomitean suositukset (2002), joiden mukaan Vietnamin lainsäädäntö pitäisi saattaa pikaisesti vastaamaan kansainvälistä ihmisoikeuslainsäädäntöä; tutkittuaan Vietnamin raportin kansalaisoikeuksia ja poliittisia oikeuksia koskevasta kansainvälisestä yleissopimuksesta heinäkuulta 2002 Yhdistyneiden Kansakuntien ihmisoikeuskomitea ilmaisi olevansa erityisen huolestunut siitä, että Vietnamin perustuslain säännöksissä asetetaan yksipuoluejärjestelmään perustuvan valtion edut ja politiikka yksilön oikeuksien edelle (esimerkiksi kommunistisen puolueen asemaa koskeva perustuslain 4 pykälä), minkä vuoksi ne ovat kaikin puolin ristiriidassa kansalaisoikeuksia ja poliittisia oikeuksia koskevan kansainvälisen yleissopimuksen kanssa. Onko komissio tietoinen siitä, että Vietnam hyväksyy edelleen rajoittavia lakeja, jotka ovat räikeästi ristiriidassa niiden sitoumusten kanssa, joita Vietnam on tehnyt kansainvälisen yhteisön kanssa? Voivatko edellä esitetyt seikat vaikuttaa Euroopan unionin ja Vietnamin kahdenvälisten suhteiden kehittämiseen, ottaen huomioon, että vuonna 1995 tehty Euroopan unionin ja Vietnamin välinen yhteistyösopimus perustuu ihmisoikeuksien ja demokratian periaatteiden kunnioittamiseen? Koska Euroopan unioni tukee Vietnamin lainsäädännön uudistamisstrategiaa, aikooko komissio harkita strategialle myönnettävän rahoituksen jäädyttämistä siihen asti, kunnes Vietnam on sisällyttänyt lainsäädäntöönsä Yhdistyneiden Kansakuntien ihmisoikeussäännökset ja kumonnut kaikki lait, jotka estävät vietnamilaisia käyttämästä kansalais- ja poliittisia oikeuksiaan? Christopher Pattenin komission puolesta antama vastaus (4. helmikuuta 2003) Komissio on täysin tietoinen siitä, että Vietnam ei ole vielä liittynyt kaikkiin Yhdistyneiden Kansakuntien ihmisoikeussopimuksiin ja että puutteita esiintyy edelleen Vietnamin ratifioimien sopimusten täytäntöönpanossa. Tämän vuoksi komissio suhtautuu myönteisesti Vietnamin hallituksen päätökseen laatia lainsäädännön uudistamista koskeva toimintasuunnitelma, joka perustuu oikeudellisten keinojen arviointiin. Euroopan unioni on toistuvasti kehottanut Vietnamin hallitusta lujittamaan poliittisen vapauden ja uskonnonvapauden kunnioittamista sekä vahvistamaan edelleen taloudellista ja yhteiskunnallista vapautta. EU on esittänyt tämän pyynnön Hanoissa joulukuussa 2002 pidetyn neuvoa-antavan ryhmän yhteisessä julistuksessa. Sekä komissio että jäsenvaltiot tukevat Vietnamin hallitusta sen pyrkimyksissä nopeuttaa hallintotapojen ja julkishallinnon uudistuksia, parantaa ihmisoikeustilannetta sekä valmistautua allekirjoittamaan ja panemaan täytäntöön muita kansainvälisiä ihmisoikeussopimuksia.